kaerle etc. doen te wetene allen iegewoirdich ende toecommende
dat wy ontfaen hebben die oetmoedighe supplicatie van
theeuwen theeuwens $$ wonachtich tot orthem neffens
onse stadt van tshertogenbossche inhoudende hoe dat
omtrent baefmisse xvc xxxvi zyn vader genaempt matheeus
teeuwen loekemans heeft met ander geselscap zitten
drincken tot orthem voirs. in een herberghe genaemt
de zwane ende by hem sat wylen heynrick strick diewelck
riep by hem den suppliant die daer in huys quam dat
hy by hem zoude commen drincken twelc de suppliant
dede ende om dat hy eens gedroncken hadde zoe wild
de voirs. heynrick dat de suppliant betaelen zoude zyn
gelach ende worden onderlinghe kyvende waerby
de suppliant ghinck wech van daer om dat hy metten
voirs. heynrick nyet te doene en zoude hebben ende bleef
wech tot dsavonts toe daer zy op een bruylocht
in een ander huys tsaemen aen eenen dans quaemen
doen zeyde de voirs. heynrick strick totten voirs. suppliant
ic sal u noch dat pluymken dat ghy aen u hooft hebt
als ghy buyten huyse compt af strycken oft affslaen
naerden welcken de voirs. heynrick strick uuyten
huyse gegaen wesende ende de voirn. suppliant daer uuyt comende zoe
heeft terstont de voirs. hendrick sonder den suppliant te waerscouwen
oft yet te seggen hem geslagen met zynen langen messe ende
gewont int hooft ende tselve gevoelende de suppliant
eyssche zyn mes oft lange degen van eenen jonge die dair was
genaempt inde wandelinge hamel met welcken messe
de suppliant hem stellende ter weeren heeft den voirn. wylen
hendrick strick gequest van welcke quetsure hy terstont
gecommen is van levende lyve ter doot ter causen van welcken
dootslach de suppliant vreesende rigueur van justicie heeft
hem zundert gehouden ende geabsenteert uuyt onsen lande van
brabant ende partien versoent ende gebetert ende en zoude
aldaer nyet dorren wederkeeren noch converseren om syn
vader te onderhouden met zynen arbeyt de welcke by der
oirloge van gelre verdorven is ten zy dat onse gracie hem hier
op verleent wordde alzoe hy seyt ons daeromme oitmoedlyck
biddende soe eest dat wy desen aengesien compassie ende
medelyden hebbende metten voirn. suppliant ende willende hem
in desen gracie ende genade prefereren voer rigueur ende
stancheyt van justicie sunderlinge ter eeren ande weerdicheyt
vander bittere passie onsenheeren die hy leet voer ons allen op
zulcken dach als huyden hebben den selven suppliant inden
gevalle als boven quytgescholden ende vergeven scelden quyt
ende vergeven uuyt onser zunderlinger gracien by desen den
dootslach voire verclaert mitgaders oyck alle pene ende
amende corporele ende criminelle dair inne hy hem
overmidts ende uuyt zaken van tg$$t des voirs. is tegens ons
onse hocheyt ende justicie eenichssins mach hebben ontgaen
ende hebben hem dien aengaende gerestitueert ende
gestelt restitueren ende stellen by deseb tot zyne goede
fame ende name in onsen voirs. lande ende ende hertochdom
van brabant ende oick in onse stadt ende meyerie van
shertogenbossche ende allen anderen onsen landen ende heerlich$
ende tot zyn goeden noch ter tyt nyet geconfisqueert zynde
zoe verre dair eenige waeren imponerende hier op een
eeuwich zwygen ende silencie onsen procureur generael ende allen
anderen onsen richteren justicieren ende officieren onsen voirs.
lants van brabant hoedanige die zyn of wesen moegen
satisfactie nochtans yerst ende alvoiren gedaen der
geinteresseerde partie zoe verre die noch nyet gedaen en
waere civilyck alleenlyck behoudelick nochtans dat hy
den voirs. dootslach iegens ons civilick beteren zal naerde
gelegenteyt vander mesdaet ende faculteyt syn goeden ende
oyck dat hy gehouden wert te betaelen de redelicke costen
van justicie dairomme gedaen ende naegevolght indien datter
eenige geschiet zyn ter taxatie ende arbiterscepe van onsen
lieven ende getrouwen den cancellier ende luyden van onse
raede in brabant die wy daer toe committeren ontbieden
daeromme ende bevelen den voirs. onsen cancellier ende luyden
van onsen rade in brabant dat voer hemluyden geroepen
de gene die daeromme behoiren zullen geroepen te zyne zij
procederen ende doen procederen wel ende duechdelick totter
verifficatie ede interinemente van desen onsen iegewoirdigen
brieve naer huer vorme ende inhouden ende welck
interinement de voirs. suppliant gehouden zal syn te versoucken
in onsen voirs. rade binnen eenen jaere naer date van desen
opte peyne van te verbueren deffect der selver ende dat
gedaen ende de voirs. civile boete ende costen van justicie
indien datter eenige syn getaxeert gearbitreert ende
betaelt alst behooren sal van welcke civile boete de gene
van onsen rentmeesters dient aengaet gehouden wert
ontfanck te maken rekeningen bewys ende reliqua te
doene tot onsen prouffyte metten anderen penningen van zynen
ontfange zy onsen drossaet van brabant schoutet vanden
bossche ende alle andere onse ende onsen vassallen oft
smalre heeren richteren justicieren ende officieren onsen
voirs. lants van brabant ende van overmaze hoedanige die
syn oft wesen moegen tegenwoirdige ende toecommende hueren
stedehouderen ende elck van hen zoe hem dat toebehoirt
ende aengaen mach den voers. suppliant van dese onse gracie
ende remissie inder manieren voirs. rustelyck ende
peyselyck doen ende laten genyeten ende gebruycken
sonder hem te doen noch te laten geschien in lyve noch
in goede eenich hinder letsel of moyenisse ter contrarie
maer indien zyn lyff off zyn onverbuerde goeden dairomme
# sy hieraf verantwordt
byden ontfanger vanden
exploiten
gevangen becommert oft gearresteert waeren dat sy die terstont
stellen off doen stellen tot vulcommen delivrancie ende slakingen
want ons alzoe belieft ende ten eynde dat dit goet
vast ende gestadich blyve tot eeuwigen dagen zoe hebben
wy onsen zegel hieran doen hangen behoudelick in
anderen zaken ons recht ende een yegelyck tsyne in allen
gegeven in onse stede van bruessel opden goeden
vrydach inde maent van april int jaer onsen heeren
duysent wyfhondert ende zevenendertich van onsen
keyserrycke txixe ende van onsen rycken van
castillien ende andere txxiiie aldus stont gescreven
opte plycke byden keyser in zynen raede ende geteekent
l dezoete noch gescreven opte zelve plycke visa registrata
ghecollacionneert tegens die
originale brieven by my
decock